盧申之正字得春郊牧養圖二本有樓攻媿先生題詩且徵予作  其二
作者：戴復古
朝代：宋

paragraphs: 我之居，元在野，平生慣識牛羊者。
今見蒲江出此圖，半日不知渠是畫。
一犍當前轉頭立，一犍度浦毛猶濕。
中有一蒼騎以牧，𦍩羜相隨數十足。
殿後兩枚黄觳觫，分明如活下前坡。
路轉南山春草多，耳根只欠牧兒歌。